આપણે જોયું કે માણસ સમાજ માટે છે તે સાચું અને સમાજ માણસ માટે છે તે પણ સાચું! વ્યક્તિ સમાજ રાષ્ટ્ર વિશ્વની આ શૃંખલા સામસામી છે. તેને વર્તુળાકાર વેન ડાયાગ્રામ વડે દર્શાવીએ તો તેના કેંદ્રમાં એક નાનકડા બિંદુ તરીકે માણસ આવે અને છેક બહારના મહાવર્તુળમાં વિશ્વ આવે. સમાજ નામનું પ્રથમ વર્તુળ વ્યક્તિ નામના એક એક બિંદુના સમાસથી રચાય છે. તે રીતે ઉત્તરોત્તર વિશાળ રચના નિર્માણ પામે છે. આખીયે આકૃતિનો સારબોધ એ છે કે માણસ વિશ્વના કેન્દ્રસ્થાને છે. આકૃતિ સમજવી સાવ સહેલી છે. તેનું વ્યવહારુ અનુસરણ તેટલું જ અઘરું. જો કે આવી સમજણ કેળવ્યા વિના છૂટકો પણ ક્યાં છે? એક પણ માણસ આ વર્તુળની બહાર રહી ગયો તો જગત એટલું અધૂરું રહેશે!